**לירון רביבו** (נולדה ב-29 בדצמבר 1993) היא מנחת טלוויזיה, כוכבת ילדים, שחקנית ודוגמנית ישראלית. התפרסמה לראשונה כמתמודדת בעונה השביעית של תוכנית המציאות "הישרדות". החל מסוף 2023 מוכרת גם בשם הבמה **לירוני**.

ביוגרפיה
--------

רביבו נולדה במושב בית עוזיאל, למשפחה מסורתית ממוצא מרוקאי. היא חלק משלישיית תאומות לא-זהות ביחד עם אחיותיה נוי ועמית. בצעירותה רקדה בלהקת בת שבע.

שירתה בצה"ל בחיל המודיעין.

התפרסמה לראשונה בשנת 2015 כאשר התמודדה כשורדת בעונה השביעית של תוכנית המציאות "הישרדות" ששודרה בערוץ 2 אצל רשת. לאחר מכן, למדה בבית הספר למשחק מול מצלמה "טכניקה".

### קריירה

#### משחק והנחיה

בילדותה השתתפה בתוכנית הילדים "1, 2 הופ!", ובפרסומת למאמא עוף.

ב-2009 השתתפה בתפקיד אורח בסדרה "רמזור" בערוץ 2 של קשת.

בשנת 2016 החלה רביבו להנחות את תוכנית התיירות "החופשה המושלמת" לצידו של אוריאל יקותיאל בערוץ 2 של רשת. בסוף אותה שנה, החלה לשחק את דמותה של שמש ראובני בסדרת הנוער "פלאשבק" בערוץ הילדים למנויי HOT - כשעל תפקיד זה הייתה מועמדת לפרס "שחקנית השנה" בטקס נבחרי הילדים.

בתחילת שנת 2017 הצטרפה לצוות המנחים של ערוץ הילדים, היא החלה להגיש לצידו של יהונתן בשן את העונה השנייה של שעשועון הילדים "הצלצול האמיתי" בחודש יולי של אותה שנה החלה להנחות את תוכנית הקיץ "הבנים והבנות" בערוץ הילדים. עוד באותה שנה שיחקה בסדרת הדרמה "פולמון" בהוט בידור ישראלי.

בקיץ 2017 רביבו הנחתה את תוכנית הרשת "Coke TV Wow Show" של קוקה-קולה בישראל, לצד ליאור דובדבני.

בחנוכה 2017 השתתפה ב"סטורי של פסטיגל - אגדה מעכשיו".

ב-2018 שיחקה בתפקיד ראשי בהצגה "ביוש" בתיאטרון חיפה, העוסקת בתופעת השיימינג.

בנוסף ב-2018, רביבו עם שתי אחיותיה נוי ועמית, השתתפו ביחד בעונתה החמישית (עונת הנשים) של תוכנית הדוקו-ריאליטי "גולסטאר" ב-HOT3.

החל מ-13 במרץ 2019 משחקת בסדרת הנוער "התחנה" בערוץ KidZ למנויי HOT. כמו כן; השתתפה בהצגה "תיק פתוח" המבוססת על פרשת רצח תאיר ראדה.

ב-2020 נמתחה בתוכנית של עפר שכטר "אמבוש" ברשת 13. בנוסף בשנה זו, החלה להגיש ב"ישראל בידור".

#### ככוכבת הילדים "לירוני"

החל מסוף 2023 רביבו מגלמת את כוכבת הילדים "לירוני". החל משנת 2024 מככבת במופע לילדים בשם "איפה העוגה", שכתבו סמדר שיר ומשה דץ וביים עומר זמרי. בין השירים שמבצעת נמצאים "טיף וטף", "חיבוקי" ו"איפה העוגה".

#### דוגמנות

בשלהי 2015 רביבו הצטרפה לקמפיין של מותג האופנה הישראלי "קסטרו" לצד הפרזנטורית לירז דרור, ולצד נטע אלחמיסטר ויערה בנבנישתי. לאחר מכן, הצטלמה לקמפיין קיץ 2016 של "קסטרו" לצד הפרזנטורים לירז דרור ועומר דרור, ולצד התאומות נוי והדר קרקו.

בנוסף ב-2016 הובילה רביבו יחד עם עומר דרור וישראל אהרוני את הקמפיין לטלוויזיות "סמסונג". באפריל 2016 נבחרה לשמש כפרזנטורית של יבואנית מוצרי החשמל "LyVent".

בנוסף לכך רביבו כיכבה על שערים של כתבי עת ישראליים, ובהם: "סטילטו", (פעמיים), ופעמיים ב"פנאי פלוס" כשבנוסף גם דורגה בו במקום הראשון ברשימת "20 הרווקים והרווקות הנחשקים" לשנת 2016. לאחר מכן נבחרה למקום השלישי בסקר נבחרי השנה של "ראש אחד" לשנת 2016.

### חיים אישיים

ב-2018 נישאה לאיש העסקים, אליאב בן חמו לאחר זוגיות של שנתיים והם מתגוררים בתל אביב. ב-2019 נולד בנם הבכור. ב-2021 נולד בנם השני.

מועמדויות ופרסים
----------------

| שנה | יצירה | ארגון | קטגוריה | תוצאה |
| --- | --- | --- | --- | --- |
| 2017 | *פלאשבק* | טקס נבחרי הילדים | שחקנית השנה | **מועמדות** |
|

קישורים חיצוניים
----------------

* לירון רביבו, ברשת החברתית אינסטגרם
* לירון רביבו, במיזם "אישים" לתיעוד היצירה הישראלית
* לירון רביבו, במסד הנתונים הקולנועיים IMDb (באנגלית)
* לירון רביבו, באתר "אידיבי", מאגר הידע העברי לקולנוע ישראלי ועולמי
* הדס בשן, ‏"אני כל הזמן רוצה להוכיח שאני יותר מ'לירון ביקיני אדום'", באתר ‏מאקו‏, 22 במרץ 2017
* שיר זיו, "בערוץ הילדים לימדו אותי להוסיף 'יוּש' לכל מילה: הַיוּש ובַּיוּש", באתר ישראל היום, 4 במאי 2017
* אתר למנויים בלבד גאיה קורן, "היום אני יודעת מה באמת טוב לי, אני לא נמסה מפרח", באתר "ידיעות אחרונות", 30 ביולי 2017
* אתר למנויים בלבד רן בוקר, לירון רביבו: "אני כבר לא לירון ביקיני אדום", באתר "ידיעות אחרונות", 12 בנובמבר 2017
* יערה יעקב, ‏"אני לא רואה בעצמי לירון לילדים או לירון למבוגרים, אני שחקנית", באתר ‏מאקו‏, 11 באוקטובר 2018
* אתר למנויים בלבד יואב בירנברג, לירון רביבו מציגה: חודש שמיני, באתר "ידיעות אחרונות", 3 באפריל 2019
* אתר למנויים בלבד סמדר שיר, "הביקיני אומר: 'אני אוהבת את עצמי כמו שאני", באתר "ידיעות אחרונות", 12 באוגוסט 2020
* יפעת הללי אברהם, ‏איזה אושר: לירון רביבו ילדה היום בן שני, באתר ‏מאקו‏, 18 באוקטובר 2021
* סמדר שיר, "חשבתי שאמא שלא מיניקה היא אמא אגואיסטית": לירון רביבו מדברת על תופעת העצב בהנקה, באתר ynet, 25 בפברואר 2022

הערות שוליים
------------

1. ↑  יערה יעקב, ‏"אני לא רואה בעצמי לירון לילדים או לירון למבוגרים, אני שחקנית", באתר ‏מאקו‏, 11 באוקטובר 2018
2. 1 2  בר זגה, משלוש יוצאת אחת: לירון רביבו חוגגת חינה, במדור "פנאי פלוס" באתר ynet‏, 26 ביוני 2018
3. ↑  לא עוצרת: הג'וב החדש של לירון רביבו, במדור "פנאי פלוס" באתר ynet‏, 5 ביוני 2017
4. ↑  גיל משעלי, ‏מכה גלים: לירון רביבו מצטרפת לקסטרו, באתר ‏מאקו‏, 29 בדצמבר 2015
5. 1 2  יוני פרוים, תנסו להסתכל לה בעיניים: לירון רביבו לוהטת בביקיני, במדור "פנאי פלוס" באתר ynet‏, 8 במרץ 2016
6. ↑  מלירון רביבו ועד עפר שכטר: מצעד 20 הרווקים הנחשקים בביצה, במדור "פנאי פלוס" באתר ynet‏, 12 בפברואר 2016
7. ↑  אפרת וכטל ומלי זיידמן, לירון רביבו ושירה לוי חוזרות אחורה בזמן, במדור "פנאי פלוס" באתר ynet‏, 23 בנובמבר 2016
8. ↑  תגידו מזל טוב: לירון רביבו התחתנה, באתר חדשות 13 (לשעבר ערוץ עשר), 23 ביולי 2018
9. ↑  הדס בשן, ‏"אני כל הזמן רוצה להוכיח שאני יותר מ'לירון ביקיני אדום'", באתר ‏מאקו‏, 22 במרץ 2017
10. ↑  בר זגה, איזה אושר: לירון רביבו הפכה לאימא, באתר www.msn.com, ‏2 במאי 2019